De Ligt és l'escollit per reforçar la defensa del Barça. Segons ha pogut saber SER Catalunya, el club blaugrana li ha fet un seguiment durant aquests mesos i la direcció esportiva està convençuda del seu potencial. Al Barça ho consideren un futbolista de present i de futur, pel qual val la pena fer una gran inversió econòmica.

Ja s'han produït contactes entre l'Ajax, el representant del futbolista, Mino Raiola, i el club blaugrana tot i que encara no hi ha res tancat. Al Barça són conscients de la dificultat del fitxatge perquè saben que hi haurà altres grans clubs d'Europa que també intentaran incorporar-lo. Actualment, el Barça té quatre centrals en la plantilla: Piqué, Lenglet, Umtiti i Vermaelen. El belga acaba contracte a final de temporada i no seguirà.

La intenció del club és que la seva plaça l'ocupi l'holandès, considerat el substitut de Piqué, en un futur. Si no hi ha cap imprevist, la idea de la direcció esportiva és no fitxar al mercat d'hivern i centrar tots els esforços a tancar les incorporacions per l'estiu. Matthijs de Ligt, que només té 19 anys, és un fitxatge prioritari.

Al marge d'aquesta incorporació, al Barça estaran pendents de l'evolució mèdica d'Umtiti, amb problemes al cartílag del genoll, per si calgués incorporar a un altre central. De moment, els metges són moderadament optimistes perquè el francès ha respost bé al tractament conservador i ja estarà disponible per jugar en el pròxim partit de Lliga. En els pròxims mesos, els serveis mèdics seguiran amb atenció l'evolució del genoll d'Umtiti.